96/642/EY: Komission päätös, tehty 8 päivänä marraskuuta 1996, neuvoa-antavan energiakomitean perustamisesta



Virallinen lehti nro L 292 , 15/11/1996 s. 0034 - 0036



KOMISSION PÄÄTÖS, tehty 8 päivänä marraskuuta 1996, neuvoa-antavan energiakomitean perustamisesta (96/642/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, sekä katsoo, että 13 päivänä joulukuuta 1995 hyväksytyssä komission valkoisessa kirjassa Euroopan unionin energiapolitiikka (KOM(95)682) ehdotetaan neuvoa-antavan energiakomitean perustamista, 7 päivänä toukokuuta 1996 annetussa neuvoston päätöslauselmassa pannaan tyytyväisenä merkille yhteisön energian tuottajia ja kuluttajia edustavien järjestöjen kanssa vihreän kirjan perusteella toteutettujen neuvottelujen laajuus ja avoimuus ja pyydetään komissiota jatkamaan kuulemista yhteisön energiapolitiikan merkeissä, kansalliset viranomaiset ja alan taloudelliset toimijat tunnustavat vuoropuhelun tarpeen energia-alan edustajien ja komission yksiköiden välillä, vuoropuhelun on autettava komissiota keräämään mielipiteitä erityisesti Euroopan energiapolitiikan tavoitteista ja täytäntöönpanosta, Euroopan yhteisön perustamissopimukseen ja Euratomin perustamissopimukseen perustuva TTK-puiteohjelma takaa teknologian kehityksen sekä muun energian kuin ydinenergian että ydinenergian alalla, olisi perustettava neuvoa-antava energiakomitea, jonka rakenne ja toiminta ovat omiaan vastaamaan komission tavoitteita, komissiolle on tärkeätä kuulla energia-alan kaikkia toimijoita edustavaa ryhmää, ja kyseiselle komitealla olisi annettava saatuun kokemukseen perustuva asema, ON PÄÄTTÄNYT SEURAAVAA: 1 artikla 1. Perustetaan komission yhteyteen neuvoa-antava energiakomitea, jäljempänä `komitea`. 2. Komitea muodostuu energia-alan tuotanto-, jakelu-, kulutus- ja ammattijärjestöpiirejä edustavista huomattavista henkilöistä sekä ympäristösuojelujärjestöjen edustuksesta. 2 artikla Tehtävä 1. Komitea voi neuvoa komissiota yhteisön kaikissa energiapoliittisissa kysymyksissä. 2. Edellä 2 artiklassa määrätyn tavoitteen saavuttamiseksi komitea antaa lausuntoja tai laatii komissiolle kertomuksia tämän pyynnöstä tai omasta aloitteestaan; komitea ei äänestä neuvotteluissaan. 3. Pyytäessään komitealta lausuntoa tai kertomusta 2 kohdan nojalla komissio voi asettaa määräajan, jonka kuluessa lausunto tai kertomus on annettava. 3 artikla Koostumus 1. Komiteassa on 31 (kolmekymmentäyksi) jäsentä. 2. Paikat täytetään seuraavasti: - viisitoista (15) koko energia-alan ammattilaista edustavaa jäsentä, - kahdeksan (8) energian kuluttajia edustavaa jäsentä, - kuusi (6) alan työntekijöiden ammattijärjestöjä edustavaa jäsentä, - yksi (1) ympäristösuojelua edustava jäsen, - yksi (1) komission yksiköiden edustaja. 4 artikla Nimeäminen 1. Komissio nimeää komitean jäsenet ja varajäsenet. 2. Jokaiselle jäsenelle nimetään varajäsen. 3. Euroopan energia-alan järjestöt (teollisuus, kuluttajat ja ammattijärjestöt) sekä ympäristönsuojelujärjestöt esittävät komission pyynnöstä henkilöluettelon, jossa on kolme henkilöä jokaista paikkaa (sekä jäsenet että varajäsenet) kohti. 4. Järjestöjen yhtä paikkaa kohti esittämien kolmen ehdokkaan on kaikkien oltava eri kansallisuutta. 5. Varajäsen osallistuu komitean tai 11 artiklassa tarkoitettujen työryhmien kokouksiin ainoastaan silloin, kun jäsen on poissa tai estynyt osallistumasta, sanotun kuitenkaan rajoittamatta, mitä 10 artiklassa määrätään. 5 artikla Toimikausi 1. Komitean jäsenten ja varajäsenten toimikausi on kolme (3) vuotta. Toimikausi voidaan uusia yhden kerran. Komissio pidättää kuitenkin itsellään oikeuden lopettaa toimikauden ennen sen päättymistä. 2. Toimikauden päätyttyä jäsenet ja heidän varajäsenensä pysyvät tehtävässään, kunnes heidän seuraajansa nimetään tai heidän toimikautensa uusitaan. 3. Jäsenen toimikausi loppuu ennen toimikauden päättymistä, jos hän eroaa komiteasta tai jos hän kuolee. Jäsenen toimikausi voi loppua myös, jos häntä ehdottanut järjestö pyytää uuden jäsenen nimeämistä hänen tilalleen. Jäsenen tilalle nimetään uusi jäsen toimikauden jäljellä olevaksi ajaksi 4 artiklassa määrättyä menettelyä noudattaen. 4. Suoritetut tehtävät eivät oikeuta palkkioon. 6 artikla Julkaiseminen Komissio julkaisee tiedoksi luettelon jäsenistä Euroopan yhteisöjen virallisessa lehdessä. 7 artikla Puheenjohtajuus 1. Komitea valitsee puheenjohtajan kolmeksi vuodeksi. Valinnan on tapahduttava kahden kolmasosan enemmistöllä läsnäolevista jäsenistä. 2. Komitea valitsee kahden kolmasosan enemmistöllä läsnäolevista jäsenistä kolmen vuoden välein keskuudestaan kolme (3) varapuheenjohtajaa, joista yksi edustaa teollisuutta, yksi kuluttajia ja yksi ammattijärjestöjä. 3. Puheenjohtaja ja varapuheenjohtajat, joiden toimikausi on päättynyt, pysyvät tehtävässään, kunnes heille on löydetty seuraajat tai kunnes heidän toimikautensa on uusittu. 4. Jos puheenjohtajan tai varapuheenjohtajan toimikausi keskeytetään, hänelle nimetään seuraaja toimikauden jäljellä olevaksi ajaksi ensimmäisessä ja toisessa alakohdassa määrättyä menettelyä noudattaen. 8 artikla Työvaliokunta 1. Puheenjohtaja ja varapuheenjohtajat muodostavat työvaliokunnan. 2. Työvaliokunta valmistelee ja järjestää komitean työt. 3. Työvaliokunta voi kutsua kaikista 10 artiklassa tarkoitetuista työryhmistä edustajan osallistumaan kokouksiinsa. 9 artikla Sihteeristön tehtävät Komissio huolehtii komitean, työvaliokunnan ja työryhmien sihteeristön tehtävistä. 10 artikla Työryhmät 1. Edellä 2 artiklassa määritellyn tavoitteen toteuttamiseksi komitea voi: a) perustaa väliaikaisia työryhmiä. Se voi antaa jäsenelle oikeuden antaa paikkansa työryhmässä erityisesti nimetylle asiantuntijalle. Tällä tavalla nimetyllä edustajalla on samat oikeudet kuin jäsenellä, jonka sijaisena hän toimii työryhmässä; b) ehdottaa komissiolle asiantuntijoiden kutsumista auttamaan sitä määrätyissä tehtävissä. 2. Työryhmässä on enintään 11 jäsentä. 3. Työryhmän perustaminen edellyttää, että komissio hyväksyy ennalta työryhmän rahoituksen. 11 artikla Tarkkailijat Niiden komission yksiköiden edustajat, joita asia koskee, osallistuvat komitean ja työryhmien kokouksia tarkkailijoina. 12 artikla Lausunto ja kertomus Komitea antaa lausuntonsa tai kertomuksensa komissiolle. Mikäli komitea on yksimielinen lausunnossaan tai kertomuksessaan, tämä muodostaa yhteisen kannan, mikä myös ilmaistaan selonteossa. Jos lausunnosta tai kertomuksesta ei päästä yksimielisyyteen, komitea ilmoittaa komissiolle keskuudessaan ilmaistut eri näkemykset. 13 artikla Kokoukset 1. Komitea ja työvaliokunta kokoontuvat komission toimipaikassa. 2. Puheenjohtaja kutsuu komitean ja työvaliokunnan koolle omasta aloitteestaan tai jäsenten enemmistön pyynnöstä. 14 artikla Luottamuksellisuus Komitean jäsenten on kunnioitettava työn luottamuksellisuutta, sanotun kuitenkaan rajoittamatta, mitä perustamissopimuksen 214 artiklassa määrätään. 15 artikla Tarkistus Komissio voi komiteaa kuultuaan tarkistaa tätä päätöstä saatujen kokemusten perusteella. 16 artikla Voimaantulo Tämä päätös tulee voimaan päivänä, jona se julkaistaan Euroopan yhteisöjen virallisessa lehdessä. Tehty Brysselissä 8 päivänä marraskuuta 1996. Komission puolesta Christos PAPOUTSIS Komission jäsen